Ekkja Jovenels Moise, forseta Haítí, telur að hann hafi verið myrtur vegna fyrirhugaðra breytinga á stjórnarskrá landsins. Hún segist ætla að halda áfram starfi eiginmanns síns.
Forsetinn var myrtur á heimili sínu í Port-au-Prince aðfaranótt miðvikudags. Enn er leitað að átta kólumbískum málaliðum sem grunaðir eru um aðild að morðinu, sautján eru í haldi lögreglu og þrír féllu í skotbardaga í vikunni sem leið. Eiginkona forsetans, Martine Mois, særðist í árásinni og var flogið með hana á sjúkrahús í Miami í Flórída þar sem hún er enn. Hún er þó ekki í lífshættu og líðan hennar er sögð stöðug.
Martine birti hljóðupptöku á Twitter síðu sinni í dag. Þar segir hún frá því að maður hennar hafi ekki haft tíma til að segja stakt orð áður en hann varð sundurtættur af byssukúlum árásarmannanna.
Martine telur að Jovenel hafi verið myrtur vegna fyrirhugaðra breytinga á stjórnarskrá landsins, sem hefðu meðal annars gefið forsetanum meiri völd. Þá sagðist hún ætla að halda áfram starfi eiginmanns síns, landið mætti ekki fara inn á ranga braut núna og blóð forsetans mætti ekki flæða til einskis.
Moise, sem komst til valda árið 2017, stjórnaði landinu með tilskipunum frá því að þingkosningum var frestað 2018 og hefur þingið varla verið starfhæft síðasta árið. Þá var hann ítrekað sakaður um spillingu.
Enn liggur ekki fyrir hverjir fengu árásarmennina til að ráða forsetann af dögum og hvers vegna. Til stendur að yfirheyra lífverði Moise í vikunni, en stjórnarandstæðingurinn Steven Benoit, hefur haldið því fram að þeir hafi myrt forsetann, ekki kólumbísku málaliðarnir líkt og lögreglan heldur fram.
Eiginkona forseta Haítí sem myrtur var aðfaranótt miðvikudags, segist ætla að halda áfram starfi hans. Hún telur að fyrirhugaðar stjórnarskrárbreytingar hafi leitt til morðsins.